આ રથયાત્રા લાકડાના ખાસ કોતરણી કરેલી ત્રણ રથોમાં શ્રીકૃષ્ણ, બલરામ અને સુભદ્રા બિરાજમાન થાય છે. ભક્તો દોરડાથી રથને ખેંચી ધન્યતા અનુભવવા પડાપડી કરે છે. રથયાત્રાના દર્શન માત્રથી પૂણ્ય પ્રાપ્તિ થાય છે. આ રથયાત્રા પાછળ પ્રાચીન કથા છે. દ્વારિકાપુરીમાં રહેતી વખતે સુભદ્રાએ પોતાના બન્ને ભાઈ પાસે નગર દર્શનની ઈચ્છા દર્શાવી હતી. શ્રી કૃષ્ણ અને બલરામ બહેન સુભદ્રાને એક પૃથક રથમાં બેસાડી રથને મધ્યમાં રાખી આગળ પાછળ પોતે રથમાં આરૂઢ થઈ તેમને સંપૂર્ણ દ્વારિકાપુરીનું દર્શન કરાવ્યું હતું. તેમની સ્મૃતિમાં વર્ષોથી રથયાત્રા નીકળે છે. આખું વર્ષ ભક્તો મંદિરમાં જાય છે પણ એકવાર પ્રભુ જાતે નગરયાત્રાએ નીકળી ભક્તોને દર્શન આપે છે.